কালীপুজোর আগে আগে মহেশতলা-বজবজ, চম্পাহাটি, ডানকুনির বাজিবাজারের এই বছরে চিত্র ছিল একটু অন্যরকম। নুঙ্গির বাজি ব্যবসায়ী শেখ বাবুলের কথায়, 'কাস্টমার কোথায়? অন্য বছর কালীপুজোর সাতদিন আগে থেকে এখানে ভিড় উপচে পড়ে। কলকাতায় বিক্রি করার জন্য লোকে বাজি কিনতে আসে। প্রচুর খুচরো বিক্রি হয়। এবার বাজার একেবারে জমেনি।' চম্পাহাটি, মহেশতলা-বজবজ, ডানকুনির মতো পাইকারি বাজারগুলি থেকে কলকাতা সহ দক্ষিণবঙ্গের জেলায় জেলায় ছাপোষা বাঙালির হাতে বাজি যায়। এই বছর কালীপুজোয় আতসবাজির দাপট কম থাকলেও দেওয়ালিতে শব্দদৈত্য দাপিয়েছে। বিকট আওয়াজ করে দামি আলোর বাজি ফেটেছে। কালীপুজোর বদলে দেওয়ালিতে কেন জেগে উঠল শব্দদৈত্য? তুলনামূলক ভাবে উচ্চবিত্ত এবং মিশ্র মহল্লায় দেওয়ালিতে দাপট দেখাল আতসবাজি? বাজি বাজারে ঝানু ব্যবসায়ীদের কথা থেকে স্পষ্ট উচ্চবিত্তদের একাংশ যথেষ্ট বাজি কিনলেও, ছাপোষা আমবাঙালি আগে মতো বাজি কেনেনি।